2022 12 27
LT
Europos Sąjungos oficialusis leidinys
L 333/115
II SKYRIUS KOORDINUOTOS KIBERNETINĖS SISTEMOS
7 straipsnis Nacionalinė kibernetinio saugumo strategija 1.
Kiekviena valstybė narė priima nacionalinę kibernetinio saugumo strategiją, kurioje nustatomi strateginiai tikslai, reikiami ištekliai tiems tikslams pasiekti ir tinkamos politikos bei reguliavimo priemonės, kad būtų pasiektas ir išlaikytas aukšto lygmens kibernetinis saugumas.
Nacionalinė kibernetinio saugumo strategija apima: a) valstybės narės kibernetinio saugumo strategijos tikslus ir prioritetus, visų pirma apimančius I ir II prieduose nurodytus sektorius; b) valdymo sistemą, kad būtų pasiekti šios dalies a punkte nurodyti tikslai ir įgyvendinti prioritetai, įskaitant 2 dalyje nurodytą politiką; c) valdymo sistemą, pagal kurią paaiškinami atitinkamų suinteresuotųjų subjektų vaidmenys ir pareigos nacionaliniu lygmeniu, kuria grindžiamas kompetentingų institucijų, bendrųjų kontaktinių punktų ir CSIRT pagal šią direktyvą bendradarbiavimas ir veiklos koordinavimas nacionaliniu lygmeniu, taip pat tų įstaigų ir kompetentingų institucijų pagal konkretiems sektoriams taikomus Sąjungos teisės aktus veiklos koordinavimas ir jų bendradarbiavimas; d) mechanizmą, pagal kurį nustatomi atitinkami objektai, ir kibernetinio saugumo rizikų toje valstybėje narėje vertinimą; e) parengties, reagavimo į incidentus ir veiklos po incidento atstatymo priemonių, įskaitant viešojo ir privačiojo sektorių bendradarbiavimą, nustatymą; f) įvairių institucijų ir suinteresuotųjų subjektų, dalyvaujančių įgyvendinant nacionalinę kibernetinio saugumo strategiją, sąrašą; g) politikos sistemą, padedančią užtikrinti geresnį kompetentingų institucijų pagal šią direktyvą ir kompetentingų institucijų pagal Direktyvą (ES) 2022/2557 koordinavimą siekiant dalytis informacija apie rizikas, kibernetines grėsmes, ir incidentus, taip pat apie nekibernetinę riziką, grėsmes ir incidentus bei, prireikus, vykdyti priežiūros užduotis; h) planą, įskaitant būtinas priemones, piliečių informuotumo apie kibernetinį saugumą bendram lygiui didinti.
2.
Nacionalinėje kibernetinio saugumo strategijoje valstybės narės visų pirma nustato:
a) politiką dėl IRT produktų ir IRT paslaugų, kuriuos subjektai naudoja teikdami savo paslaugas, tiekimo grandinių kibernetinio saugumo; b) politiką dėl su kibernetiniu saugumu susijusių reikalavimų, taikomų IRT produktams ir IRT paslaugoms, įtraukimo ir specifikacijų viešuosiuose pirkimuose, įskaitant reikalavimus, susijusius su kibernetinio saugumo sertifikavimu, šifravimu ir atvirojo kodo kibernetinio saugumo produktų naudojimu; c) pažeidžiamumų valdymo, apimančio koordinuoto pažeidžiamumų atskleidimo pagal 12 straipsnio 1 dalį skatinimą ir palengvinimą, politiką; d) politiką, susijusią su bendru atvirojo interneto viešojo pagrindo prieinamumu, vientisumu ir konfidencialumu, įskaitant, kai tinkama, povandeninių ryšių kabelių kibernetinį saugumą; e) atitinkamų pažangių technologijų, kuriomis siekiama įgyvendinti pažangiausias kibernetinio saugumo rizikos valdymo priemones, kūrimo ir integravimo skatinimo politiką; f) švietimo ir mokymo kibernetinio saugumo klausimais, kibernetinio saugumo įgūdžių, informuotumo didinimo ir mokslinių tyrimų ir technologinės plėtros iniciatyvų, taip pat gerosios kibernetinės higienos praktikos ir kontrolės gairių, skirtų piliečiams, suinteresuotiesiems subjektams ir kitiems subjektams, skatinimo ir plėtros politiką;